CELEX: 32008R0324
Language: hu
Date: 2008-04-09 00:00:00
Title: A Bizottság 324/2008/EK rendelete ( 2008. április 9.) a tengeri védelemmel kapcsolatos bizottsági vizsgálatok lefolytatására vonatkozó felülvizsgált eljárások megállapításáról (EGT-vonatkozású szöveg)

10.4.2008   
            
            
               HU
            
            
               Az Európai Unió Hivatalos Lapja
            
            
               L 98/5
            
         
      A BIZOTTSÁG 324/2008/EK RENDELETE
   
   (2008. április 9.)
   a tengeri védelemmel kapcsolatos bizottsági vizsgálatok lefolytatására vonatkozó felülvizsgált eljárások megállapításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a hajók és kikötőlétesítmények védelmének fokozásáról szóló, 2004. március 31-i 725/2004/EK európai parlamenti és tanácsi rendeletre (1) és különösen annak 9. cikke (4) bekezdésére,
   tekintettel a kikötővédelem fokozásáról szóló, 2005. október 26-i 2005/65/EK európai parlamenti és tanácsi irányelvre (2) és különösen annak 13. cikke (2) és (3) bekezdésére,
   mivel:
   
               (1)
            
            
               A 725/2004/EK rendelet tagállamok általi alkalmazásának figyelemmel kísérése érdekében a Bizottságnak az említett rendelet hatálybalépésétől számított hat hónap elteltével vizsgálatokat kell folytatnia. A Bizottság felügyelete mellett folyó vizsgálatok megszervezése elengedhetetlen a nemzeti minőségellenőrzési rendszerek és tengeri védelmi intézkedések, eljárások és struktúrák hatékonyságának ellenőrzéséhez.
            
         
               (2)
            
            
               A 2005/65/EK irányelv 13. cikkének (3) bekezdésével összhangban a Bizottság a 725/2004/EK rendeletben előírt ellenőrzésekkel együtt nyomon követi az említett irányelv tagállamok általi végrehajtását.
            
         
               (3)
            
            
               Az 1406/2002/EK európai parlamenti és tanácsi rendelet (3) által létrehozott Európai Tengerbiztonsági Ügynökségnek technikai segítséget kell nyújtania a Bizottság számára az utóbbi által a hajók, az érintett társaságok és az elismert védelmi szervezetek tekintetében teljesítendő ellenőrzési feladatok végrehajtása során.
            
         
               (4)
            
            
               A Bizottságnak a tagállamokkal közösen kell a vizsgálatok ütemezését és előkészületeit koordinálnia. A Bizottság vizsgálócsoportjai részére lehetőséget kell biztosítani képesített nemzeti ellenőrök bevonására, amennyiben azok rendelkezésre állnak.
            
         
               (5)
            
            
               A Bizottság által végzett vizsgálatokat meghatározott eljárás – ezen belül egységes módszertan – szerint kell elvégezni.
            
         
               (6)
            
            
               A vizsgálatokhoz kapcsolódó bizalmas jellegű információkat minősített információként kell kezelni.
            
         
               (7)
            
            
               Ezért a tengeri védelmi biztonsággal kapcsolatos bizottsági vizsgálatok lefolytatási eljárásainak megállapításáról szóló, 2005. június 10-i 884/2005/EK bizottsági rendeletet (4) hatályon kívül kell helyezni.
            
         
               (8)
            
            
               Az e rendeletben meghatározott intézkedések összhangban vannak a 725/2004/EK rendelet 11. cikkének (1) bekezdése alapján létrehozott bizottság véleményével,
            
         ELFOGADTA EZT A RENDELETET:
   I.   FEJEZET
   TÁRGY ÉS FOGALOMMEGHATÁROZÁSOK
   1. cikk
   Tárgy
   Ez a rendelet valamennyi tagállam és az egyes kikötőlétesítmények, valamint az érintett társaságok szintjén megállapítja a 725/2004/EK rendelet alkalmazásának figyelemmel kísérésére irányuló bizottsági vizsgálatok lefolytatása során követendő eljárásokat.
   Ez a rendelet szintén megállapítja a 2005/65/EK irányelv végrehajtásának figyelemmel kísérése során a Bizottság által követendő eljárásokat, amelyekre a tagállamok és a kikötőlétesítmények szintjén folyó ellenőrzésekkel egyidejűleg kerül sor az e rendelet 2. cikkének 11. pontjában meghatározott kikötők tekintetében.
   A vizsgálatokat átlátható, hatékony, harmonizált és következetes módon kell elvégezni.
   2. cikk
   Fogalommeghatározások
   E rendelet alkalmazásában:
   
               1.
            
            
               „bizottsági vizsgálat”: a tagállamok nemzeti tengeri védelmi minőségellenőrzési rendszereinek, intézkedéseinek, eljárásainak és struktúráinak bizottsági ellenőrök által történő vizsgálata a 725/2004/EK rendeletnek való megfelelés és a 2005/65/EK irányelv végrehajtásának megállapítása érdekében;
            
         
               2.
            
            
               „bizottsági ellenőr” a 7. cikkben meghatározott követelményeket teljesítő, a Bizottság vagy az Európai Tengerbiztonsági Ügynökség által alkalmazott, illetve a Bizottság által a bizottsági vizsgálatokban való részvételre kijelölt nemzeti ellenőr;
            
         
               3.
            
            
               „nemzeti ellenőr” egy tagállam által tengeri védelmi ellenőrként alkalmazott, az adott tagállam vonatkozó követelményei szerint képesített személy;
            
         
               4.
            
            
               „objektív bizonyíték”: a tengeri védelemre vagy a 725/2004/EK rendeletben, illetve a 2005/65/EK irányelvben meghatározott valamely követelmény meglétére és végrehajtására vonatkozó mennyiségi vagy minőségi információ, feljegyzés vagy következtetés, amely megállapításon, mérésen vagy teszten alapul és ellenőrizhető;
            
         
               5.
            
            
               „megállapítás”: a bizottsági vizsgálat során tett, objektív bizonyítékkal alátámasztott következtetés;
            
         
               6.
            
            
               „szabálytalanság”: észlelt állapot, amelyben objektív bizonyítékok arra utalnak, hogy a 725/2004/EK rendeletben, illetve a 2005/65/EK irányelvben rögzített valamely előírást nem tartottak tiszteletben, és ez helyreállító intézkedést igényel;
            
         
               7.
            
            
               „súlyos szabálytalanság”: olyan azonosítható rendellenesség, amely súlyos fenyegetést jelent a tengeri védelemre, és azonnali helyreállító intézkedést igényel, e fogalom továbbá magában foglalja a 725/2004/EK rendeletben, illetve a 2005/65/EK irányelvben meghatározott valamely előírás hatékony és rendszeres végrehajtásának hiányát.
            
         
               8.
            
            
               „kapcsolattartási pont”: az egyes tagállamok által kijelölt hatóság, amely kapcsolattartóként szolgál a Bizottság és a többi tagállam részére, és célja a 725/2004/EK rendeletben meghatározott tengeri védelmi intézkedések, illetve a 2005/65/EK irányelvben meghatározott kikötővédelmi intézkedések alkalmazásának megkönnyítése, nyomon követése és az ezzel kapcsolatos információk szolgáltatása;
            
         
               9.
            
            
               „érintett társaság”: olyan jogi személy, amely köteles kinevezni a társaság, a hajó vagy a kikötőlétesítmény védelmi tisztjét, vagy amely a hajó, illetve a kikötőlétesítmény védelmi tervének végrehajtásáért felelős, vagy amelyet az adott tagállam elismert védelmi szervezetnek nevezett ki;
            
         
               10.
            
            
               „teszt”: a tengeri védelmi intézkedések próbája, amelynek során egy jogellenes cselekmény elkövetését szimulálják abból a célból, hogy megvizsgálják a meglévő védelmi intézkedések végrehajtásának eredményességét;
            
         
               11.
            
            
               „kikötő”: a tagállamok által a 2005/65/EK irányelv 2. cikkének (3) bekezdése alapján meghatározott határokkal rendelkező, az említett irányelv 12. cikke szerint a Bizottsággal közölt terület.
            
         II.   FEJEZET
   ÁLTALÁNOS KÖVETELMÉNYEK
   3. cikk
   A tagállamok együttműködése
   A Bizottság hatáskörének sérelme nélkül a tagállamok együttműködnek a Bizottsággal a vizsgálati feladatainak teljesítése során. Az együttműködés az előkészítési, ellenőrzési és jelentéstételi szakaszokban valósul meg.
   4. cikk
   A Bizottság hatáskörének gyakorlása
   (1)   Valamennyi tagállam gondoskodik arról, hogy a bizottsági ellenőrök gyakorolhassák hatáskörüket a 725/2004/EK rendelet, illetve a 2005/65/EK irányelv szerinti bármely illetékes hatóság, valamint bármely érintett társaság tengeri védelmi tevékenységeinek vizsgálata során.
   (2)   Valamennyi tagállam gondoskodik arról, hogy a bizottsági ellenőrök kérésre minden vonatkozó, a tengeri védelemmel kapcsolatos dokumentumhoz hozzáférjenek, különösen:
   
               a)
            
            
               a 725/2004/EK rendelet végrehajtásáról szóló, az említett rendelet 9. cikkének (3) bekezdésében említett nemzeti programhoz;
            
         
               b)
            
            
               a kapcsolattartási pont által biztosított adatokhoz és a 725/2004/EK rendelet 9. cikkének (4) bekezdésében említett ellenőrzési jelentésekhez;
            
         
               c)
            
            
               a tagállamok által a kikötővédelmi tervek végrehajtására vonatkozóan végzett ellenőrzések eredményeihez.
            
         (3)   Amennyiben feladataik végrehajtása során a bizottsági ellenőrök nehézségekbe ütköznek, az érintett tagállamok a hatáskörükön belül minden eszközzel segítséget nyújtanak a Bizottságnak annak érdekében, hogy az teljes körűen elvégezhesse feladatát.
   5. cikk
   Nemzeti ellenőrök részvétele bizottsági vizsgálatokban
   (1)   A tagállamok törekednek arra, hogy nemzeti ellenőröket bocsássanak a Bizottság rendelkezésére a bizottsági vizsgálatokban való részvétel céljából, beleértve a kapcsolódó előkészítési és jelentéstételi szakaszokat.
   (2)   A nemzeti ellenőrök nem vehetnek részt az alkalmazásuk szerinti tagállamban folyó bizottsági vizsgálatokban.
   (3)   Valamennyi tagállam a Bizottság rendelkezésére bocsátja azon nemzeti ellenőrök jegyzékét, akiket a Bizottság bizottsági vizsgálatokban való részvételre kérhet fel.
   A jegyzéket legalább egyszer, minden év június végéig aktualizálni kell.
   (4)   A Bizottság közli a 725/2004/EK rendelet 11. cikkének (1) bekezdése szerint létrehozott bizottsággal az e cikk (3) bekezdésének első albekezdésében említett jegyzéket.
   (5)   Amennyiben a Bizottság úgy ítéli meg, hogy egy adott bizottsági vizsgálatban nemzeti ellenőr közreműködésére van szükség, információkat kér a tagállamoktól a nemzeti ellenőrök e vizsgálatban történő rendelkezésre állásával kapcsolatban. Az ilyen kéréseket rendszerint a vizsgálat előtt nyolc héttel kell benyújtani.
   (6)   A nemzeti ellenőröknek a bizottsági vizsgálatokban való részvétellel kapcsolatosan felmerülő költségei – a közösségi szabályokkal összhangban – a Bizottságot terhelik.
   6. cikk
   Technikai segítségnyújtás az Európai Tengerbiztonsági Ügynökség részéről a bizottsági vizsgálatok során
   Az Európai Tengerbiztonsági Ügynökség az 1406/2002/EK rendelet 2. cikke b) pontjának iv. alpontja értelmében a Bizottság számára biztosítandó technikai segítségnyújtás keretében műszaki szakértőket bocsát rendelkezésre a bizottsági vizsgálatokban való részvétel céljából, beleértve a kapcsolódó előkészítési és jelentéstételi szakaszokat.
   7. cikk
   Bizottsági ellenőrök képesítési követelményei és képzése
   (1)   A bizottsági ellenőröknek megfelelő képesítéssel kell rendelkezniük, amely magában foglalja a tengeri védelemmel kapcsolatos, megfelelő elméleti és gyakorlati tapasztalatot. Ez általában az alábbiakat foglalja magában:
   
               a)
            
            
               a tengeri védelem és a tengeri védelem vizsgált műveletekre történő alkalmazásának alapos ismerete;
            
         
               b)
            
            
               a védelmi technológiákkal és módszerekkel kapcsolatos megfelelő szakmai ismeretek;
            
         
               c)
            
            
               a vizsgálati elvek, eljárások és módszerek ismerete;
            
         
               d)
            
            
               a vizsgált műveletekkel kapcsolatos gyakorlati szakmai ismeretek.
            
         (2)   A bizottsági ellenőri feladatkör betöltésének feltétele az erre irányuló képzés sikeres elvégzése.
   Nemzeti ellenőrök esetében a bizottsági ellenőri feladatok ellátásához szükséges oktatás jellemzői:
   
               a)
            
            
               a Bizottság akkreditálja;
            
         
               b)
            
            
               alap- és továbbképzésből áll;
            
         
               c)
            
            
               a teljesítmény olyan szintjét biztosítja, amely lehetővé teszi annak ellenőrzését, hogy a védelmi intézkedéseket a 725/2004/EK rendelettel és a 2005/65/EK irányelvvel összhangban valósítják-e meg.
            
         (3)   A Bizottság biztosítja, hogy a bizottsági ellenőrök megfelelnek az (1) és a (2) bekezdésben megállapított követelményeknek.
   III.   FEJEZET
   A BIZOTTSÁGI VIZSGÁLATOK LEFOLYTATÁSÁRA VONATKOZÓ ELJÁRÁSOK
   8. cikk
   Értesítés a vizsgálatokról
   (1)   A Bizottság legalább hat héttel a vizsgálat előtt értesíti azon tagállam kapcsolattartási pontját, amelynek területén a vizsgálatot végre kívánja hajtani. Kivételes esetekben az előzetes értesítési határidő rövidebb is lehet.
   A tagállamok minden szükséges lépést megtesznek, hogy a vizsgálatról szóló előzetes értesítést bizalmasan kezeljék annak érdekében, hogy az a vizsgálat lefolyását ne befolyásolja hátrányosan.
   (2)   A kapcsolattartási pontot előzetesen értesíteni kell a bizottsági vizsgálat tervezett terjedelméről.
   Ha a vizsgálat kikötőlétesítményt érint, a kapcsolattartási pontot értesíteni kell arról, hogy:
   
               a)
            
            
               a vizsgálat magában foglalja-e a vizsgálat idején a kikötőlétesítményben vagy a kikötő más részében található hajók vizsgálatát is;
            
         
               b)
            
            
               a vizsgálat a 2005/65/EK irányelv 13. cikkének (2) bekezdése értelmében a kikötő ellenőrzését is magában foglalja-e.
            
         A b) pont alkalmazásában az „ellenőrzés” annak vizsgálatát jelenti, hogy a tagállamok és a területükön található – a 2005/65/EK irányelv 12. cikke szerint a Bizottságnak bejelentett – kikötők végrehajtották-e a 2005/65/EK irányelv rendelkezéseit. Az ellenőrzés fogalma különösen annak vizsgálatát foglalja magában, hogy a kikötővédelem értékelése és a kikötővédelmi tervek elkészítése során figyelembe vették-e a 2005/65/EK irányelv valamennyi rendelkezését, illetve hogy az ezek keretében hozott intézkedések összhangban vannak-e a 725/2004/EK rendelet alapján az érintett kikötőkben található kikötőlétesítmények tekintetében elfogadott rendelkezésekkel.
   (3)   A kapcsolattartási pont:
   
               a)
            
            
               tájékoztatja a tagállam illetékes hatóságait a vizsgálatról; és
            
         
               b)
            
            
               tájékoztatja a Bizottságot az említett illetékes hatóságokról.
            
         (4)   A kapcsolattartási pont a vizsgálat előtt legalább 24 órával tájékoztatja a Bizottságot a (2) bekezdés második albekezdése szerint értesített kikötőlétesítményben a vizsgálat során várhatóan tartózkodó hajók lobogó szerinti államáról és IMO-számáról.
   (5)   Ha a lobogó szerinti állam tagállam, a Bizottság lehetőség szerint értesíti az adott tagállam kapcsolattartási pontját arról, hogy a hajót a kikötőlétesítményben való tartózkodása során átvizsgálhatják.
   (6)   Ha egy tagállami kikötőlétesítmény vizsgálata kiterjed olyan hajóra is, amelynek lobogó szerinti állama az adott tagállam, a kapcsolattartási pont kapcsolatba lép a Bizottsággal annak megerősítése érdekében, hogy a hajó a vizsgálat során a kikötőlétesítményben fog-e tartózkodni.
   (7)   Amennyiben egy előzetesen vizsgálatra kijelölt hajó a kikötőlétesítmény vizsgálata idején nem köt ki a kikötőben, a Bizottság és a 9. cikk (3) bekezdése szerint kijelölt koordinátor megállapodik egy másik hajó vizsgálatában. Ez a hajó a kikötőn belül más kikötőlétesítményben is tartózkodhat. E cikk (5) és (8) bekezdése ezekben az esetekben is alkalmazható.
   (8)   Az alábbi esetekben a bizottsági vizsgálatokat a kikötőlétesítmény azon tagállamának védnöksége alatt kell végrehajtani, amely a módosított, az „Életbiztonság a tengeren” tárgyú 1974. évi nemzetközi egyezményben (SOLAS-egyezmény) a tengeri védelem fokozása érdekében meghatározott különleges intézkedések 9. szabálya szerinti ellenőrzési és megfelelőségi intézkedéseket végrehajtja:
   
               a)
            
            
               ha a hajó nem egy tagállam lobogóját viseli; vagy
            
         
               b)
            
            
               ha az adott hajó nem szerepelt az e cikk (4) bekezdése szerint megadott tájékoztatásban.
            
         (9)   A vizsgálatra vonatkozóan megküldött értesítés mellett az illetékes hatóságok által kitöltendő előzetes kérdőív is küldhető a kapcsolattartási pont számára, amely kérdőív kiegészíthető a 4. cikk (2) bekezdésében szereplő dokumentumok benyújtására vonatkozó kéréssel.
   Az értesítés tartalmazza azt a határidőt is, ameddig a kitöltött kérdőívet és a 4. cikk (2) bekezdésében meghatározott dokumentumokat vissza kell juttatni a Bizottság részére.
   9. cikk
   A vizsgálatok előkészítése
   (1)   A bizottsági ellenőrök előkészítő tevékenységet végeznek a vizsgálatok hatékonyságának, pontosságának és következetességének biztosítása érdekében.
   (2)   A Bizottság megküldi a kapcsolattartási pont részére a vizsgálat lefolytatásával megbízott bizottsági ellenőrök nevét és adott esetben egyéb adatait. A fentieknek tartalmazniuk kell a vizsgálatot lefolytató csoport vezetőjének nevét, aki minden esetben a Bizottság által alkalmazott bizottsági ellenőr.
   (3)   Minden egyes vizsgálat esetében a kapcsolattartási pont kijelöl egy koordinátort, aki megteszi az elvégzendő ellenőrzési tevékenységgel kapcsolatos gyakorlati intézkedéseket. A vizsgálat során a csoportvezető a koordinátor elsődleges kapcsolattartója.
   10. cikk
   A vizsgálatok lefolytatása
   (1)   A 725/2004/EK rendeletben megállapított tengeri védelmi követelményeknek való tagállami megfelelés ellenőrzésére egységes módszertant kell alkalmazni.
   (2)   A tagállamok gondoskodnak arról, hogy a bizottsági ellenőrök a vizsgálat teljes időtartama alatt kíséretet kapjanak.
   (3)   Ha a kikötőlétesítményben olyan hajót kell megvizsgálni, amely nem a kikötőlétesítmény szerinti tagállam lobogóját viseli, a kikötőlétesítmény szerinti tagállam gondoskodik arról, hogy a bizottsági ellenőröket a hajó vizsgálata során a 725/2004/EK rendelet 8. cikke (2) bekezdésében említett hatóság tisztviselője kísérje.
   (4)   A bizottsági ellenőrök olyan igazolványt hordanak, amely felhatalmazza őket a vizsgálatoknak a Bizottság nevében történő elvégzésére. A tagállamok gondoskodnak arról, hogy a bizottsági ellenőrök a vizsgálathoz szükséges összes területre beléphessenek.
   (5)   Tesztet csak azt követően lehet végezni, hogy a kapcsolattartási pontot arról értesítették és megegyezés született a kapcsolattartási ponttal a teszt céljáról és alkalmazási területéről. A kapcsolattartási pont vállalja a szükséges koordinációt az érintett illetékes hatóságokkal.
   (6)   A 11. cikk sérelme nélkül a bizottsági ellenőrök szükség és lehetőség szerint a helyszínen nem hivatalos formában, szóban összefoglalják megállapításaikat.
   A kapcsolattartási pontot a vizsgálati jelentés 11. cikk szerinti elkészítése előtt haladéktalanul tájékoztatni kell a bizottsági ellenőrzés során megállapított, a 725/2004/EK rendelet és a 2005/65/EK irányelv követelményei tekintetében megállapított súlyos szabálytalanságról.
   Mindazonáltal amennyiben egy hajó vizsgálatát végző bizottsági ellenőr olyan súlyos szabálytalanságot észlel, amely a 16. cikk szerint intézkedést tesz szükségessé, a csoportvezető haladéktalanul értesíti a tagállam mint kikötő szerinti állam kapcsolattartási pontját.
   11. cikk
   Vizsgálati és ellenőrzési jelentés
   (1)   A vizsgálat befejezésétől számított hat héten belül a Bizottság megküldi a tagállam számára a vizsgálati jelentést. A vizsgálati jelentés adott esetben tartalmazza a 8. cikk (2) bekezdésének b) pontja szerinti, a kikötő ellenőrzésének eredményeit is.
   (2)   Ha egy hajót a kikötőlétesítmény vizsgálata során megvizsgáltak, a vizsgálati jelentés megfelelő részeit meg kell küldeni azon tagállam részére is, amely a hajó lobogó szerinti állama, amennyiben az eltér attól a tagállamtól, ahol a vizsgálatot lefolytatták.
   (3)   A tagállam tájékoztatja a megvizsgált egységeket a vizsgálat rájuk vonatkozó megállapításairól. A vizsgálati jelentést azonban nem kell megküldeni a megvizsgált személyek részére.
   (4)   A jelentés részletesen tartalmazza a vizsgálat megállapításait, és megnevezi a 725/2004/EK rendelet, illetve a 2005/65/EK irányelv tekintetében megállapított minden szabálytalanságot és súlyos szabálytalanságot.
   A jelentés helyreállító intézkedésre irányuló javaslatokat is tartalmazhat.
   (5)   A 725/2004/EK rendelet és a 2005/65/EK irányelv végrehajtásának értékelése során a jelentés egyes megállapításait az alábbiak szerint kell osztályozni:
   
               a)
            
            
               megfelelő;
            
         
               b)
            
            
               megfelelő, de javítás kívánatos;
            
         
               c)
            
            
               szabálytalanság;
            
         
               d)
            
            
               súlyos szabálytalanság;
            
         
               e)
            
            
               nem alkalmazható;
            
         
               f)
            
            
               nem megerősített.
            
         12. cikk
   A tagállam válasza
   (1)   A vizsgálati jelentés kézbesítését követő három hónapon belül a tagállam írásban választ nyújt be a Bizottsághoz, amely:
   
               a)
            
            
               véleményezi a megállapításokat és javaslatokat; és
            
         
               b)
            
            
               cselekvési tervet tartalmaz, amely meghatározza az észlelt hiányosságok kijavítására vonatkozó intézkedéseket és határidőket.
            
         (2)   Amennyiben a vizsgálati jelentésben nem szerepel a 725/2004/EK rendelet, illetve a 2005/65/EK irányelv tekintetében megállapított szabálytalanság vagy súlyos szabálytalanság, a válaszadás nem kötelező.
   13. cikk
   A Bizottság intézkedése
   (1)   A Bizottság a 725/2004/EK rendelet, illetve a 2005/65/EK irányelv tekintetében megállapított szabálytalanság, illetve súlyos szabálytalanság esetén, a tagállam válaszának kézhezvételét követően az alábbi intézkedéseket hozhatja:
   
               a)
            
            
               észrevételeket küldhet a tagállam részére, vagy további magyarázatot kérhet a válasz egészének vagy egy részének a tisztázására;
            
         
               b)
            
            
               utóvizsgálatot vagy utóellenőrzést tarthat a helyreállító intézkedések végrehajtásának ellenőrzése érdekében, amely vizsgálat esetében az értesítésre előírt legrövidebb határidő két hét;
            
         
               c)
            
            
               jogsértési eljárást kezdeményezhet az érintett tagállammal szemben.
            
         (2)   Amennyiben hajón végeznek utóvizsgálatot, az a tagállam, amelynek a lobogóját a hajó viseli, lehetőség szerint értesíti a Bizottságot a hajó jövőbeni érkezési kikötőiről annak érdekében, hogy a Bizottság el tudja dönteni, hol és mikor hajtsa végre az utóvizsgálatot.
   IV.   FEJEZET
   ÁLTALÁNOS ÉS ZÁRÓ RENDELKEZÉSEK
   14. cikk
   Bizalmas jellegű információk
   A 725/2004/EK rendelet 13. cikkének és a 2005/65/EK irányelv 16. cikkének sérelme nélkül a Bizottság a vizsgálatokhoz kapcsolódó bizalmas jellegű adatokat minősített információként kezeli.
   15. cikk
   A Bizottság vizsgálati programja
   (1)   A Bizottság tanácsot kér a bizottságtól a vizsgálati program végrehajtásának fő irányairól.
   (2)   A Bizottság rendszeresen tájékoztatja a bizottságot a vizsgálati program végrehajtásáról és a vizsgálatok eredményeiről.
   16. cikk
   Tagállamok értesítése a súlyos szabálytalanságról
   Amennyiben egy vizsgálat a 725/2004/EK rendelet, illetve a 2005/65/EK irányelv tekintetében olyan súlyos szabálytalanságot tár fel, amelyet úgy kell tekinteni, hogy jelentős hatással van a Közösség tengeri védelmének általános szintjére, a Bizottság a vizsgálati jelentésnek az érintett tagállammal történő ismertetése után haladéktalanul tájékoztatja a többi tagállamot.
   Miután az e cikk alapján a tagállamokkal közölt súlyos szabálytalanságot helyreállító intézkedéssel a Bizottság megelégedésére megszüntették, a Bizottság haladéktalanul tájékoztatja erről a többi tagállamot.
   17. cikk
   Felülvizsgálat
   A Bizottság rendszeresen felülvizsgálja vizsgálati rendszerét és különösen a rendszer hatékonyságát.
   18. cikk
   Hatályon kívül helyezés
   A 884/2005/EK rendelet hatályát veszti.
   19. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. április 9-én.
      
         
            a Bizottság részéről
         
         Jacques BARROT
         
         
            alelnök
         
      
   
   
      (1)  HL L 129., 2004.4.29., 6. o.
   
      (2)  HL L 310., 2005.11.25., 28. o.
   
      (3)  HL L 208., 2002.8.5., 1. o. A legutóbb a 2038/2006/EK rendelettel (HL L 394., 2006.12.30., 1. o.) módosított rendelet.
   
      (4)  HL L 148., 2005.6.11., 25. o.